Kulerbeka kalidro

La Kulerbeka kalidro, Calidris pygmaea, estas eta vadbirdo. Pli precise ĝi estas kalidro, sed ties lokigo ene de tiu grupo ne estas ankoraŭ solvita. Dum ĝi estas kutime enigita en genro Calidris, ties specifaj morfologiaj adaptiĝoj kaj konfuziga datumaro DNA (Thomas et al., 2004) sugestas pristudon de pli parencaj samfamilianoj kaj evolua historio ĝis nuntempe.

La plej karaktera eco de tiu specio estas kulerforma beko. Tiu birdo estas 14–16 cm longa. Reproduktanta plenkreskulo havas ruĝbrunajn kapon, kolon kaj bruston kun malhelaj brunaj strioj. Ĝi havas nigrecajn suprajn partojn kun okra kaj helruĝeca plumbordo. Nereproduktantaj plenkreskuloj ne havas la ruĝecan koloron, sed havas helajn grizbrunajn suprajn partojn kun blankeca plumbordo. Subaj partoj estas blankaj.

Ties reprodukta medio estas marbordo kaj proksima regiono de duoninsulo Ĉukĉi kaj suden ĝis terkolo de duoninsulo Kamĉatko.

La kulerbeka kalidro migras suden al marbordoj de la Pacifiko tra Japanio, Norda Koreio, Suda Koreio kaj Ĉinio, ĝis ties ĉefaj vintrejoj en suda kaj sudorienta Azio, kie la specio estas vidata en Barato, Bangladeŝo, Srilanko, Mjanmaro, Tajlando, Vjetnamio, Filipinoj, Malajzio kaj Singapuro.

Tiu specio estas endanĝerita kaj havas lastatempan populacion de malpli ol 2500 - probable malpli ol 1000 - plenkreskuloj  . Ĉefaj minacoj estas perdo de medio ĉe ties reproduktejoj kaj perdo de tajdejoj ĉe ties migrohaltejoj kaj vintrejoj. Gravaj restadejoj ĉe Saemangeum, Suda Koreio, estis okupitaj kaj ceteraj humidejoj parte estis okupitaj kaj parte estas sub minaco de estonta okupo.

Protektita zono en restadejoj kaj vintrejoj inkludas Janĉeng en Ĉinio, marĉojn Mai Po en Honkongo kaj kapeton Kalimero kaj lagon Ĉilka en Barato. 

 Referencoj 

 Thomas, Gavin H.; Wills, Matthew A. & Székely, Tamás (2004): A supertree approach to shorebird phylogeny. BMC Evol. Biol. 4: 28.  PDF plena teksto  Kroma Materialo

 Eksteraj ligiloj en angla 
 Datumaro de BirdLife 
 Foto de birdo en somera plumaro  ĉe BirdLife

Kategorio:Skolopedoj